# Styrets årsberetning for 2020

Styret har i sesongen 2020/21 bestått av:

Leder: Jan Gunhildstad

Nestleder: Vegard Lilleås

Styremedlemmer: Mette Kalve, Jakob Yngvi Fridriksson og Thomas Bang

Varamedlemmer: Hanne Mürer og Gudmund Eikli.

Styret har siden forrige årsmøte hatt ni styremøter. Det første møtet ble avholdt 26. februar, og vi rakk ikke flere før koronapandemien sendte landet ut i lockdown.

Derfor møttes ikke styret fysisk igjen før 14. mai.

Det ble imidlertid jobbet - og kommunisert - godt via styrets private facebook-gruppe og e-post.

Da det aller meste ble stengt ned i mars, ble banen på Solum holdt åpen. Dette førte til medieoppslag i Norge og Sverige.

Som et idrettslag knyttet til NGF og NIF var styret klare på at vi fulgte retningslinjene fra myndighetene, og avholdt verken fysiske møter, treninger eller turneringer før det ble tillatt.

Reaksjonene var tidvis ganske sterke på at banen ble holdt åpen, og styret i klubben så seg nødt til å komme med en uttalelse hvor vi tok avstand fra avgjørelsen, og gjorde det klart at vi ikke har noe med driften av banen å gjøre.

Etter hvert kunne banen åpne igjen, og det er gledelig at det ble en vanvittig god sesong på Solum. Solum Invest hadde allerede innført godt smittevern og fortsatte med det gjennom sesongen.

Ellers har styrets arbeids stort sett dreiet seg om medlemshåndtering, økonomi og aktiviteter i klubbens regi.

ØKONOMI

Styret har meget god kontroll på økonomistyringen, vi har jo en solid egenkapital og meget god likviditet. Utgiftene og inntektene har stort sett vært som forventet, men baneselskapet har ikke kommet med forespørsel om noe bidrag til investeringer i banen, og dermed får vi et overskudd i 2020 som tilsvarer det budsjetterte beløpet til det formålet. Vi har også kunnet avstå fra påmeldingsavgifter til våre aktiviteter utover i 2020, og arrangere Solum Open i høst med prioritet på god premiering som da medførte et underskudd på det arrangementet. Mot slutten av året har vi hatt fokus på at vi betaler 1/3 av medlemskontingenten videre til baneselskapet (i henhold til avtale), men føler at vi får veldig lite igjen for det, bl.a. ved at vi må betale full pris for bruk av rangeballer VTG-kurs og treninger. Fremover vil det derfor være en prioritert oppgave å få bedret avtalen mellom klubb og baneselskap på dette området.

MEDLEMMER

Vi fikk som «normalt» opp mot 100 utmeldelser før år 2020, men fikk i løpet av året nesten tilsvarende nye medlemmer slik at vi igjen kom opp mot ca. 700 betalende medlemmer. Før nyttår kom det 80 utmeldelser igjen, og med noen få innmeldelser igjen tidlig i 2021 er vi i skrivende stund 617 medlemmer, hvorav 131 damer og dermed 486 menn. Av de er bare 58 under 24 år, og «bare» 98 har under 18,5 i handicap, men hvor mange av våre medlemmer som virkelig bruker banen er vi litt usikre på.

TRENINGER

Solum inngikk våren 2020 samarbeid med pro Nigel Hunt.

Nigel hadde ansvar for gjennomføring av VTG-kurs og treninger (annen hver uke).

I tillegg bidro Kjetil Knoff som trener i ukene Nigel ikke var hos oss. Kjetil hadde i tillegg ansvaret for knøttegolfen.

EKSTERNE AKTIVITETER

Solum deltok på Lag NM 2. divisjon. I 2020 var det nydelige, men utfordrende Norsjø Golfklubb som var spillested. Det ble til slutt 8. plass, som laget bare var OK fornøyd med. Men viktigst var at Solum slo både Hof, Re, Sande, Borre og Tjøme og ble beste Vestfold-lag i denne avdelingen.

Solum deltok også i Lag NM senior 3. divisjon på Vestfold Golfklubb. Der endte våre gutter på en flott 6. plass av totalt 19. lag.

Tønsberg 4.2.21

Vegard Lilleås

Nestleder Solum Golfklubb

# Turneringskomiteens beretning for 2020

Turneringskomitéen har i 2020 bestått av Nils Kalve, Thomas Bang, Vegard Lilleås, Tormod Gretteberg og Gudmund Eikli. Grunnet koronarestriksjoner kom turneringssesongen noe seinere i gang enn vanlig. I 2020 var komitéen ansvarlig for gjennomføring av følgende turneringer:

## Tirsdagsgolfen

Det ble avholdt i alt 17 tirsdagsgolf-turneringer, med totalt 353 deltagere (227 i 2019). Dette tilsvarer nærmere 21 deltakere i snitt; i fjor var det 11! I 2020 ble samtlige turneringer spilt med parallelle resultater brutto og netto og med to tilsvarende *Order of Merit*.

*Order of Merit* for tirsdagsgolfen **brutto** ble klart vunnet av Vegard Lilleås foran Kjell Vidar Kjennerud og Jakob Fridriksson. *OoM* for **nettoturneringene** ble vunnet av Nils Andreas Kalve, knepent foran Kjell Vidar Kjennerud og Trond Sveberg. I alt var det 46 ulike spillere som deltok på tirsdagsgolfen. Fire spillere kunne skilte med deltakelse i samtlige 17 turneringer. Alle turneringene ble gjennomført med elektronisk scoring på mobiltelefonen, noe som fungerte utmerket. Grunnet korona-begrensninger ble det lite sosial samrøre i 2020, men komitéen er likevel fornøyd med gjennomføringen og deltakelsen på tirsdagene i 2020.

## Solum Match

Solum match ble i 2020 spilt med 18 deltakere, samme antallet deltakere som året før. Ole Sparingen beseiret Jan Gunhildstad i finalen, mens i kampen om 3. plassen seiret Paul Stalsberg over Kjell Vidar Kjennerud på det 21. hullet!

## Klubbmesterskapet

Helgen 5. og 6. september ble årets klubbmesterskap gjennomført. Det ble kåret klubbmestere i klassene junior, damer, herrer, senior damer, senior herrer og superseniorer. I alt 42 spillere stilte til start; det var 12 flere deltakere enn i 2019. I dameklassen var det i år med sju deltakere mot kun én i 2019.

Etter omspill mellom Vegard Lilleås og Thomas Brekke vant Vegard årets klubbmesterskap for herrer. Begge spillerne hadde +4. På tredjeplass kom Trond Walther Ellefsen med +6.

Dameklassen ble vunnet av Valborg Hildur Sollid med +69, etterfulgt av Synnøve Borgemoen (+81) og Lisbeth Ovesen (+89). Alle disse var også seniorer slik at resultatet i seniorklassen for damer ble det samme.

Seniorklassen for herrer ble vunnet av Kjell Vidar Kjennerud (+15), foran Nils Andreas Kalve (+27) og Per Ellingsen (+28). Superseniorklassen ble vunnet av Per Ellingsen, foran Per Kristiansen (+48) og Jan Pareli Sollid (+49).

I juniorklassen var Matteo Chirico eneste deltaker. Det ble også gjennomført en innlagt netto-turnering som ble vunnet av Morten Sørensen (134 slag), foran Trond Walther Ellefsen (136 slag) og Per Kristiansen (142 slag).

## Solum Open

I 2020 ble Solum Open-turneringen for fjerde gang arrangert som en sesongavslutning i midten av oktober. Turneringen ble også i år en stor suksess med svært god deltakelse (80 spillere) til tross for værmeldinger som tydet på betydelige nedbørsmengder. Dette var nok årsaken til at 36 påmeldte trakk seg i dagene før fristen gitt ut. Likevel var det altså 80 deltakere som stilte til start og som fikk oppleve gode spilleforhold uten nedbør av betydning. 16 ulike klubber var representert. Fra Solum deltok 30 spillere; ellers var Hof representert med ni og det var fem-seks spillere fra Re, Sande, Drammen, Borre og Mjøsen.

Dameklassen spilte netto slaggolf og ble vunnet av Else Marie Skogsrud (fra Vestfold GK) med 152 slag foran Aase Mari Ersrud (Hof GK) med 155 slag og Bente Hansen (fra Vestfold GK) med 156 slag.

I A-klassen (herrer brutto) fullførte 32 deltakere. Joachim Aslaksen fra Vestfold GK gikk til topps med 144 slag. Vinneren de to foregående årene, Lasse Steinseth fra Drammen, måtte i år nøye seg med 2. plassen med to slag mer enn vinneren. På 3. plass kom Rolf Lund fra Borre. Beste deltaker fra Solum ble Vegard Lilleås på 7. plass med 150 slag.

I herrenes nettoklasse fullførte 39 deltakere og det var Marco Götz fra Solum som gikk av med seieren med netto 138 slag.

En flott gjennomført turnering - med god deltakelse, på en bane i god stand, årstiden og vær tatt i betraktning.

Gudmund Eikli

Leder turneringskomité

Solum Golfklubb

# Årsberetning for knøttene 2020.

Sesongen startet bra, med mange deltakere, og vi hadde bra varierte treninger hvor barna fikk være mye med på å bestemme hva de ville ha av innhold på treningene. Utover sesongen var det ganske stort frafall pga bytte av idretter, og selvfølgelig pga covid 19.

Det ble ikke avholdt noen turneringer pga restriksjonene, hvor vi ble frarådet dette.

Kjetil Knoff

Klubbtrener

# Årsberetning for seniorene 2020.

Hver mandag fra tidlig på våren har seniorene på Solum golfklubb hatt sin faste golfturnering. I løpet av sesongen deltok totalt 30 herrer og 7 damer i totalt 18 arrangerte seniorturneringer. Det ble spilt både individuelle turneringer for herre- og dameklassene og noen mer sosiale (foursome og texas scramble), hvor man ble sammensatt i tilfeldige lag. For seniorene har det vært viktigst å komme seg ut og ta en runde golf, sammen med trivelige venner. Selv om antall slag og poeng ikke er det viktigste, så kribler det når en er i gang, vinnerlysten og vinnergleden er alltid til stede.

Det ble ført en Order of Merit statistikk over alle mandagsturneringene. Her trakk Jan Sollid det lengste strået blant herrene, med totalt 90 poeng. Per Ellingsen kapret 2´e plassen med 82 poeng, foran Jens Petter Hansen med 77 poeng.

Blant damene kunne Anne Britt Ellingsen krones som vinner med total poengsum på 59 poeng. Valborg Sollid og Laila Gehrken fulgte på de neste plassene med henholdsvis 55 og 39 poeng.

Johan Wilhelmsen pokal

Johan Wilhelmsen er opphav til en spennende golfkonkurranse hvor seniorene på Solum golfklubb spiller match over hele sesongen. I spilleformen match spilles det ren cup hvor vinneren går videre og taperen er ute. Konkurransen startet på våren, og de fleste av klubbens seniorer var med fra starten av. Etter hvert som matchspillet skred frem, stod man igjen med en finale bestående av Oddvar Bakken og Jan Olaf Gunhildstad. Oddvar vant den spennende duellen etter meget godt spill.

## Feiende avslutningsturnering.

Mandag 5.oktober hadde de spreke seniorspillerne årets avslutningsturnering med en real dyst i netto slag over 9 hull. Været og pågangsmotet var topp, spillet varierte som vanlig, brått føk ballen i vannet, opp i skogen eller rett i koppen, og alle kom inn med visshet om at golf er bra for helsa og humøret.

Etter spennende konkurranse både i herre- og dameklassen serverte klubben herlig lunsjtallerken, i finværet ute på terrassen og gjorde klart for premieutdeling, med god avstand deltagerne imellom.

Avslutningsturneringen ble i herreklassen vunnet av Per Ellingsen foran Jan Sollid og Geir Akre Pedersen, alle med netto 34 slag.  I dameklassen tok Laila Gehrken seieren med netto 37 slag foran Anne Britt Ellingsen og Valborg Sollid.

Selv om Solum Golfbane har holdt åpent hele vinteren og hatt besøk av tusenvis av spillere har banen vært svært fin å spille på. Dette takket være dyktig banemannskap og under avslutningen ga seniorene både banemannskapet og personalet i golfkroa ekstra ros for godt utført arbeid.

Vi ser fram til en ny flott sesong på Solum.

Hilsen Seniorgruppa v/ Jan Sollid.

# Årsberetning for VTG 2020

Som i så mange andre sammenhenger var året 2020 også en tid for endring når det gjelder å arrangere veien-til-golf kurs for potensielt nye golfere. VTG ansvarlig for året 2020 var også endret, fra den rutinerte Nils Kalve til den ferske Jakob Y Fridriksson. Golfforbundet jobbet aktivt med å finne gode måter å arrangere VTG med tanke på smittevern og i takt med den økte interessen omkring sporten. Det ble besluttet at det ville være hensiktsmessig å arrangere teorien igjennom e-læringsmodulen til Norges Idrettsforbund, samt 1 dags komprimert gjennomføring av den praktiske delen på golfanleggene. SGK arrangerte 5 kurs for året med 74 deltagere totalt, kostnadsfritt og uten ytterligere forpliktelser for deltagerne. Den praktiske delen av gjennomføringen stod pro Nigel Hunt for, i samarbeid med enkelte av styrets medlemmer og klubbtrener Kjetil Knoff.

Kursene ble holdt 21. mai – 06. juni – 01. august – 15 august – 29. august. Det ble innen 31.12.2020 registrert 30 innmeldinger i SGK, noe som i utgangspunktet er veldig godt antall, historisk sett for Solum Golfklubb.

## Innmeldinger:

På første kurset valgte 80% av deltagerne å melde seg inn. Det siste arrangerte kurset var innmeldingsprosenten kun 6,7%. Vi har også sett store forskjeller på om du er bosatt i Holmestrand eller utenbys, på innmeldingene i SGK, i etterkant av VTG deltagelse. 55,5% av innbyggerne i Holmestrand som deltok på kurs meldte seg inn i klubben. Sammenlignet med 26,3% av deltagerne bosatt utenfor kommunen. For videre arrangering av VTG kan det derfor ses på som hensiktsmessig å arrangere kurs før fellesferien og prioritere personer som bor i geografisk nærhet.

Klubber i nærområdet har i 2020 også hatt ulik form for kostnad knyttet til VTG deltagelse. Basert på andelen utenbys som også har meldt seg inn i andre klubber i etterkant, ses det som hensiktsmessig at SGK også innfører dette i 2021.

## Erfaringer:

NGF har sendt ut spørreundersøkelser til VTG-ansvarlige og VTG deltagere. Dette dreier seg om erfaringer for arrangeringen av kursene i 2020 og gjennomføringen. De melder tilbake at spesielt bruken av e-læring, for den teoretiske delen, har fått gode tilbakemeldinger. Dette ses på som en enklere måte å rekruttere nye golfere i årene som kommer, da plattformen er mer tilgjengelig og kan utføres når man selv ønsker. Generelt har tilbakemeldingen fra deltagerne vært gjennomgående god på den praktiske gjennomføringen. Det vil alltid medføre en endring i kunnskap når kursene kuttes fra tre til en dag, men alle deltagerne har følt de har fått den nødvendige kunnskapen for selv å gjøre seg erfaringer på banen i etterkant. Spesielt pro Nigel Hunt og klubbtrener Kjetil Knoff, har høstet mye velfortjent skryt, for gjennomføringen av treninger og kurs i 2020.

Holmestrand 04.02.2021

Jakob Y Fridriksson

VTG Ansvarlig Solum Golfklubb